Nezape zama arobeni Samariaza icca uada pama nezape Zeso pouaza rrauirranide zama arobeni Carireauarri.
Nauizana Zeso Deo Atti cacomeraqquiri narrarideni tauimarideni uati tarraride:
—Poccadeni madirrapa pouadeniza:
“Deni tirrani” quena-rraraha nama narronemanarrari −narraride Zeso.
Nazapa Carireauarri bacco nanizapa icatizemaneri nade.
Arra oza panani Zerozareuarri madimanapozapa errete Pascoaza poua canauatori canaui qqui toquenaporra narrari.
Carireacca oza panani Canauarri erreteza Zeso pouarrine passoraha uva pperrene ihinana naniuarri rrauirranipomarraro.
Naraha tamine birri accode bedipa oza onihi Capenaouarri coma tarrari.
Naraha tamine birri accodepa:
—Zeso zama arobeni Zodeauarri ccaniza Carireaza bacco naniui −quenaui uima mittazapa Canauarri ccarronarrari Zesoza.
Bacco narronazapa Zesoza uati tade:
—Occa ozauarri ouaza ticcaccarri,
occa erredeni zoqquebote naui tinanomiuiuarrine −nade.
Naraha Zeso attipa:
—Tiadenipe ocanauatori canani qqui tiquenerrerezape ouaza parrissa tiquenerrerani.
Qqui qqui tiquenapo-rrerarrarocca auato onana-rrereza naqui ouaza rrehe tiquenerrerani −nade.
Naraha tamine birri accodepa:
—Oua Zozossede,
occa erredeni zoqque-rrarazama ticcaccarri −nade.
Nazapa Zeso pouaza uati tade:
—Ticcanirri,
ticca erredenipa zoqque-rraraui,
tonomiui −nade.
Nazapa Zeso poua attiza parrissa nazapa toccanide.
Nazapa toccanirrari,
uada ssiuarra pocca oza bacco tanibote naraha pocca zozossedeni bacco irrizabaqquirrari.
Nazapa uati toquenarrari:
—Ticca erredenipa tonomiderra!
Madiui −quenaui nade.
—Marri nerrecoza occa erredenipa tonomirraritta?
−naui nade.
—Maittazama marri orrariuariri naza uapi ppocone totapparrariderra −quenaui nade.
Nazapa imehi bodi uatorrari:
—Maittazama marri orrariuariri naza Zeso uati tarraride:
“Ticca erredenipa tonomiui” narraride −naui nade.
Nazapa tamine birri accode pocca ozacca bazima naco Zesoza parrissa quenarrari nade.
Arrirraro uimape Zeso Zodeauarri ccaniza Carireaza bacco nanizapa naui Carireaza canauatori canapomarrari.